text: Nu skal Tistrup måske huse flygtninge
  12 maj 2015 kl. 17.15
  Varde kommune skal som de fleste andre i landet tage imod flere asylansøgere i år end tidligere. Og nu kigges der på Tistrup som mulig by til at huse nogle af dem.
  150 flygtninge skal i de kommende måneder bydes velkommen i Varde. Kommunen ønsker at sprede de mange flygtninge ud til forskellige byer i kommunen, så flere er med til at løfte integrationsprocessen. Både Ølgod, Ansager, Nr. Nebel og Agerbæk er i april blevet udpeget som hovedområder. Men nu kigger kommunen også mod Tistrup, hvor det tidligere plejecenter Tistruplund skal være et muligt sted at placere de nytilkomne flygtninge.
  - Det er meget vigtigt for Varde Kommune at få et godt samarbejde med lokalsamfundene, siger Borger- og Arbejdsmarkedschef Erik Schultz.
  Kommunen er nu i dialog med Udviklingsrådet i Tistrup, Hodde, Sig og Horne samt de lokale frivillige sociale foreninger, der arbejder med integration. Dialogen og samarbejdet med de lokale foreninger skal sikre, at lokalsamfundet er forberedte på velkomsten.
  